FØLGER MED I TIDEN: Lederen for det tyske katolske fellesrådet, erkebiskop Robert Zollitsch, holder preken i St. Hildegard-kirken i november i år. Som paven, er han også på Twitter. Foto: Fredrik Von Erichsen / EPA / NTB scanpix

Biskop: - Jesus ville vært venn med alle på Facebook

(VG Nett) Hvis Jesus hadde levd i dag, ville han vært en flittig bruker av sosiale medier, mener lederen for den tyske katolske kirken.

Audun Beyer-Olsen

25. desember 2012

Artikkelen er over syv år gammel

Mandag uttalte Robert Zollitsch, katolsk erkebiskop i den tyske byen Freiburg, at hvis Jesus hadde levd i dag ville han ha «spredd sine fiskenett etter sjeler på internett, ved å bruke sosiale media som Facebook og Twitter for å finne folk», skriver den tyske avisen Ruhr Nachrichten.

- Jesus ville definitivt vært på Facebook og Twitter. Han var alltid på utkikk etter folk, og brukte uvanlige måter å gjøre det på, sa erkebiskopen til avisen.

BAKGRUNN: Paven har twitret for første gang

- Nye måter og nå folk på

Zollitsch sitter som leder for den tyske katolske kirkens fellesråd.

- Alle medier er egnet til å bringe Guds ord til folket, og representerer nye måter og nå ut til folk som kirken ikke tidligere har kontaktet, sa han.

- SANS FOR UTSPILLET: Trude Evenshaug er kommunikasjonsdirektør i Kirkerådet. Foto: Privat / Den norske kirke

Trude Evenshaug, kommunikasjonsdirektør i Kirkerådet, har sans for uttalelsene til den katolske biskopen.

- Det er et retorisk godt poeng som jeg har sans for. Det er en måte å sette Jesus sin måte virke på inn i vår tid, sier Evenshaug til VG Nett.

Hun opplyser at Den norske kirke har en aktiv, men forsiktig, tilnærming til sosiale medier.

- Det er en arena hvor folk befinner seg og det er viktig å være tilstede der. Det er veldig mange menigheter som bruker sosiale medier aktivt, sier Evenshaug.

Paven på Twitter

I begynnelsen av desember sendte den katolske kirkens overhode pave Benedikt XVI sin første Twitter-melding til sine tilhengere verden over.

- Kjære venner, jeg er glad for å være i kontakt med dere på Twitter. Jeg velsigner dere alle fra mitt hjerte, skriver den 85 år gamle paven på mikrobloggnettstedet.

Det er allerede 1,3 millioner mennesker som følger paven på nett.

MØTE MED PAVEN: Erkebiskopen Robert Zollitsch (til høyre) fikk i 2010 en privat audiens med pave Benedikt XVI. Foto: Osservatore Romano / AP / NTB scanpix

I sin preken julaften ba pave Benedict for fred i regionen hvor kristendommen ble født, og nevnte også krigsherjede Syria.

Vurderer personlig konto

Den tyske erkebiskopen fortalte til Ruhr Nachrichten at han allerede hadde sendt ut meldinger på Twitter i embeds medfør.

- Kanskje jeg skal sette opp en personlig konto også, la han til.

I Tyskland har det også rast en diskusjon om hvorvidt Gud er mann eller kvinne. Den tyske familieministeren Kristina Schröder har fått mye kritikk etter å ha foreslått kjønnsnøytral omtale av den kristne guddommen, skriver tyske Der Spiegel.

Publisert: 25.12.12 kl. 17:42

Les også

Mer om Tyskland Pave Frans